ગજરો સ્ત્રીના શૃંગારમાં બહુ મોટું મહત્વ ધરાવે છે. પહેલાં એક પણ પ્રસંગ એવો નહોતો કે માથામાં ગજરાની હેરસ્ટાઇલ ન હોય. નાનાથી મોટા પ્રસંગોમાં માથાની હેરસ્ટાઇલ માટે ગજરો બહુ મહત્વનો ભાગ ભજવતો હતો. પણ પછી માથાની હેરસ્ટાઇલમાં નવા-નવા ટ્રેન્ડ્સ આવ્યા કે ગજરાની હેરસ્ટાઇલ બાજુ પર જ રહી ગઈ. જોકે હવે પાછી આ હેરસ્ટાઇલ ટ્રેન્ડમાં આવી રહી છે. હવે તમે બિન્દાસ ગજરાની હેરસ્ટાઇલ કરી શકો છો. આના વિશે બોરીવલીમાં પોતાનું બ્યુટી-પાર્લર ચલાવતાં બ્યુટિશ્યન જયા સોલંકી કહે છે, ‘પુરાતન કાળથી શુભ પ્રસંગોમાં ગજરાની ભાગીદારી રહી છે, પણ ગ્લોબલાઇઝેશનના યુગમાં વેસ્ટર્ન સ્ટાઇલના અપ્રોચ સામે ગજરો આઉટડેટેડ થવા લાગ્યો. લોકોના મનમાં એવી માન્યતા ઘર કરી ગઈ હતી કે ગજરો ઓલ્ડ ફૅશન છે, પણ હવે આ માન્યતાને જડમૂળથી કાઢી નાખવાનો સમય આવી ગયો છે. આપણી સેલિબ્રિટીઓ પણ હવે ઇવેન્ટમાં માથા પર ગજરાની હેરસ્ટાઇલ કરે છે. એટલે હવે ગજરાની ફૅશન ઓલ્ડ ફૅશન નહીં પણ લેટેસ્ટ ફૅશન બની ગઈ છે. હવે માત્ર લગ્નપ્રસંગોમાં જ નહીં, બીજા પણ ઘણા પ્રસંગોમાં ગજરાની હેરસ્ટાઇલ અપનાવવામાં આવી રહી છે.’